สังคมข่าวหุ้น
เม่ารวมพลัง นักลงทุนรายย่อยโชว์พลัง ดีเดย์ 8 ธ.ค.นี้ นัดหยุดเทรด 1 วัน ประท้วงภาษีขายหุ้น สร้างความไม่เป็นธรรม ขาดทุนก็ต้องจ่ายภาษี
เม่ารวมพลัง นักลงทุนรายย่อยโชว์พลัง ดีเดย์ 8 ธ.ค.นี้ นัดหยุดเทรด 1 วัน ประท้วงภาษีขายหุ้น สร้างความไม่เป็นธรรม ขาดทุนก็ต้องจ่ายภาษี
5 ธ.ค. 2565

เม่ารวมพลัง
นักลงทุนรายย่อยโชว์พลัง ดีเดย์ 8 ธ.ค.นี้ นัดหยุดเทรด 1 วัน ประท้วงภาษีขายหุ้น สร้างความไม่เป็นธรรม ขาดทุนก็ต้องจ่ายภาษี แถมยังหมกเม็ดเก็บภาษีท้องถิ่นอีก 10% แบบนี้คงต้องเก็บเสื้อผ้ายัดใส่กระเป๋าโบกมือลาตลาดหุ้นไทยเป็นแน่ หลังวอลุ่มเหือดหาย
ลดเป้าดัชนี อภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ ลดเป้าดัชนีหุ้นไทย (SET Index) ปี 2565 มาที่ 1,650 จุด จากเดิม 1,700 จุด  หลัก ๆ จากการปรับ SET EPS ลง และสิ้นปี 2566 ปรับลดลงจาก 1,680 จุด เป็น 1,590 จุด (มาจากการปรับ SET EPS ลง และปรับระดับ PER ที่เหมาะสมลงจาก 16.6 เท่า เป็น 15.4 เท่า หรือ De-rating เพื่อสะท้อนความเสี่ยงเศรษฐกิจโลกถดถอยและรัฐเตรียมเก็บภาษีการขายหลักทรัพย์)
กรุงเทพมหานคร (กทม.) แตะเบรก วิศณุ ทรัพย์สมพล รองผู้ว่าฯ กทม. ได้มีหนังสือขอความร่วมมือให้ บมจ. ระบบขนส่งมวลชนกรุงเทพ  (BTSC) ทบทวนและชะลอการปรับขึ้นค่าโดยสารจาก 16-44 บาท เป็น 17-47 บาท ออกไปก่อน เนื่องจากจะส่งผลกระทบต่อประชาชน และเป็นการเพิ่มภาระค่าใช้จ่ายผู้ใช้ระบบขนส่งมวลชนในการเดินทางเป็นอย่างมาก
HMC ขยายกำลังผลิต สิริเดช คุ้มวงศ์ดี ประธานบริษัท เอ็ชเอ็มซี โปลีเมอส์ จำกัด หรือ HMC Polymers ผู้นำด้านการผลิตและจำหน่ายเม็ดพลาสติกโพลีโพรพิลีน (PP) รายแรกและใหญ่ที่สุดของประเทศไทย บริษัทได้เปิดสายการผลิตที่ 4 ของโรงงานโพลีโพรพิลีน (โรงงาน PP4) บนพื้นที่กว่า 25 ไร่ ในนิคมอุตสาหกรรมมาบตาพุด จังหวัดระยอง ด้วยงบการลงทุนกว่า 8,000 ล้านบาท ซึ่งสายการผลิตที่ 4 จะเพิ่มศักยภาพให้บริษัทมีกำลังการผลิตที่สูงขึ้น จากปัจจุบันอยู่ที่ 810,000 ตันต่อปี เป็น 1,060,000 ตันต่อปี ตอกย้ำความเป็นผู้นำวงการเม็ดพลาสติก PP ของภูมิภาคเอเชียตะวันออกเฉียงใต้
BCPG บุ๊กกำไรเต็ม นักวิเคราะห์ บริษัทหลักทรัพย์ พาย มั่นใจ BCPG บุ๊กรายได้เต็มไตรมาสโซลาร์ฟาร์มญี่ปุ่น หนุนกำไรไตรมาส 4/2565 เติบโต พร้อมเร่งแผนพัฒนาโซลาร์ไต้หวัน 480 เมกะวัตต์ในช่วงปี 2566-2568 ช่วยชดเชยรายได้หลัง Adder โซลาร์ในประเทศสิ้นสุดลง ลุ้นปิดดีลใหม่เพียบด้วยงบลงทุน 8 ปี 7.4 หมื่นล้านบาท โบรกฯ เชียร์ “ซื้อ” เป้าหมาย 13.40 บาท
หยุดยาวกระตุ้น นันธิกา ทังสุพานิช อธิบดีกรมธุรกิจพลังงาน เผยภาพรวมการใช้น้ำมันเชื้อเพลิงเฉลี่ยเดือน ม.ค.-ต.ค. 2565 อยู่ที่ 149.75 ล้านลิตรต่อวัน เพิ่มขึ้น 15.4% เมื่อเทียบกับช่วงเดียวกันของปีก่อน โดยการใช้กลุ่มดีเซลเพิ่มขึ้น 18.6% น้ำมันอากาศยานเชิงพาณิชย์ (Jet A1) เพิ่มขึ้น 88.2% น้ำมันเตาเพิ่มขึ้น 18.5% ก๊าซปิโตรเลียมเหลว (LPG) เพิ่มขึ้น 7.8% และการใช้ก๊าซธรรมชาติสำหรับยานยนต์ (NGV) เพิ่มขึ้น 9.7% การใช้กลุ่มเบนซินเพิ่มขึ้น 5% ส่วนการใช้น้ำมันก๊าดลดลง 10.9% ทั้งนี้ความต้องการใช้น้ำมันที่เพิ่มขึ้นเป็นผลมาจากมาตรการกระตุ้นเศรษฐกิจของภาครัฐ เทศกาลวันหยุดยาว
SGC จองล้น บุษบา กุลศิริธรรม กรรมการผู้จัดการ บมจ.เอสจี แคปปิตอล (SGC) ปลื้มเปิดจองซื้อหุ้นสามัญเพิ่มทุน (IPO) ในช่วงที่ผ่านมาประสบความสำเร็จและได้รับการตอบรับที่ดีจากนักลงทุนอย่างล้นหลาม การเข้ามาระดมทุนในครั้งนี้จะปลดล็อกศักยภาพในการเติบโตของ SGC เพื่อรองรับการขยายพอร์ตสินเชื่อ และการนำเสนอผลิตภัณฑ์ทางการเงินให้ลูกค้า ยกระดับคุณภาพชีวิตให้ประชาชน และมอบคุณค่าที่มากกว่าให้สังคม เงินที่ได้จากการระดมทุนราว 3,104.85 ล้านบาท บางส่วนใช้เป็นเงินทุนหมุนเวียน 1,504.85 ล้านบาทภายในปี 2566 รวมทั้งนำเงินบางส่วนไปชำระเงินกู้ยืม บมจ.ซิงเกอร์ประเทศไทย (SINGER) ซึ่งเป็นผู้ถือหุ้นใหญ่ของบริษัทฯ จำนวน 1,600 ล้านบาท ภายในไตรมาส 3/2566
DMT พบนักลงทุนในงาน Opportunity Day ศักดิ์ดา พรรณไวย กรรมการผู้จัดการ  มั่นใจรายได้ในปีนี้เป็นไปตามเป้าหมาย 1.9 พันล้านบาท หรือเติบโตกว่า 50% หลังการท่องเที่ยวฟื้น สนับสนุนปริมาณการจราจรเพิ่มขึ้น